Omnibus presentes litteras inspecturis, Gaufridus, curie Sancti-Juliani officialis, in Domino salutem. Noverint universi quod constitutus in presencia nostra Theobaldus, presbiter de Dimonte, crucesignatus, investivit abbatem et monasterium Sancti-Mariani Autissiodorensis de vinea super cimiterium sita, quam apud Villam-Novam-Regis possidebat, et super quadam masura ante dictam vineam sita, per manum Petri, magistri Vallisprofunde, quem ad hoc statutum et missum per quasdam litteras a dicto abbate ad nos transmissas perpendimus; Henrico, presbitero de Ecclesiolis, qui censarius esse dicebatur, presente et laudante. Preterea alias prefati abbatis litteras ad nos similiter directas inspeximus sub hac forma: Ego frater N., humilis abbas Sancti-Mariani Autissiodorensis et ejusdem loci conventus, notum facimus universis presentes litteras inspecturis, quod vinee quam T., presbyter de Dimonte, crucesignatus, apud Villam-Novam-Regis site possidebat de qua nos investivit coram venerabili viro G., officiali curie Sancti-Juliani-de-Saltu, fructum, salvis expensis, ipsi T. et Johanni, clerico, alumpno suo, et Duranno clerico, nepoti suo, quamdiu vixerint libere concedimus percipiendum. Similiter et quandam masuram ante dictam vineam sitam. Qui, vero, de istis tribus super-vixerit fructus dicte vinee et masure similiter omnibus diebus vite sue integre percipiet. Si autem a peregrinatione sua dictus T. redierit, de supradictis vinea et masura ipsius T. voluntatem sine contradictione faciemus. Actum, anno Domini MºCCºXVIº, mense novembri. Nos, igitur, ad petitionem partium presentes litteras ad id quod coram nobis actum est confirmandum, conscribi fecimus, et sigillo curie Sancti-Juliani jamdicte communiri. Datum, anno Gratie millesimo ducentesimo septimo-decimo, mense aprili.